อีกหนึ่งร้านที่มีโอกาสได้แวะมาเยี่ยมเยือน ร้านที่มาจากการรวมตัวกันของเชฟชั้นนำของเมืองไทย โดยมีแบรนด์การันตีมาจากรายการอาหาร "Iron Chef" .... ตัวร้านหาไม่ยากเพราะอยู่โซนฝั่งอาหารเลยของห้างเซ็นทรัลเฟสติวัลอีสต์วิลล์ ชั้น 1 ร้านที่ใช้อุปกรณ์เครื่องครัวมาตกแต่ง และโลโก้สีฟ้า แบ่งโซนที่นั่งร้านเป็น 2 โซนนะคะ ด้านหน้านั่งแบบ open-air ไว้รับบรรยากาศคนเดินห้าง ดูน้องหมาวิ่งเล่น และห้องแอร์ด้านในค่ะ 

เราเจอจังหวะมีคนจองไปก่อน ทำให้ด้านในเต็ม แต่ด้วยความอยากลองเลยยอมนั่งด้านนอก แต่อากาศเมืองไทยแบบนี้ นั่งไปก็แอบมีเหงื้อซึมได้เหมือนกัน .... อาหารของทางร้านได้รับการประยุกต์จากเชฟให้มีความน่าสนใจ เอาอาหารตะวันออกและตะวันตกมาผสมผสานจนทำให้เราเลือกไม่ถูกเลยทีเดียว เมนูอาหารทุกจานมีรูปประกอบ เลือกอาหารจากจานที่ดึงดูดสายตาก็ได้นะคะ 

- แองเจิ้ลแฮร์แกงคั่วชะพลูปูก้อน (320฿) : เนื้อปูมาเป็นชิ้น พร้อมเส้นพาสต้าที่ลวกสุกกำลังดี แกงคั่วรสชาติเค็มหวาน แต่ทานๆไปก็ทำให้คอแห้งได้อยู่ ใบชะพลูน้อยไปหน่อย

- แองเจิ้ลแฮร์แซลมอนขั้วโลกเหนือ (230฿) : จานนี้ตอนเสิร์ฟอลังการ พนักงานจะมาราดซอสโชยุให้ จากนั้นเราก็จะได้อาหารที่มีควันความเย็นพวยพุ่ง ทานพร้อมเนื้อแซลมอนสดและไข่ปลาแซลมอน จานนี้เสิร์ฟสวย รสชาติอร่อยค่ะ

- เกี๊ยวอิตาเลี่ยนไส้ฟรัวกราส์ซอสทรัฟเฟิล (430฿) : ไส้ไม่รู้สึกถึงฟรัวกราส์เลยค่ะ ตัวครีมซอสที่ราดเกี๊ยวโฮมเมดเข้มข้นมีกลิ่นทรัฟเฟิลบางๆ ก็ไม่แย่แต่ไม่ติดใจเท่าไหร่

- เนื้อสตริปลอยด์จิ้มแจ่ว (670฿) : จานนี้พี่ชายบอกเนื้อรสชาติใช้ได้ นุ่มอยู่ ทานคู่กับข้าวและชีสชุบไข่ทอด 

ราคาอาหารยังไม่รวม vat. 7% และยังมี service charge อีก 10% นะคะ .... เราเสียดาย sc. มากสำหรับร้านนี้ เพราะราคาอาหารขนาดนี้ น่าจะได้การบริการที่น่าจะดีกว่านี้ หรือเพราะพนักงานยังได้รับการฝึกมาไม่พอก่อนจะมาทำงานจริง ดูไม่ได้มีใจรักการบริการสักเท่าไหร่ บางคนเข้าขั้นเนือยๆงงๆ เลยทำให้มื้อนี้สำหรับเราไม่ได้ประทับใจเท่าไหร่นัก ........ โดยรวมอาหารไม่แย่ ราคาค่อนข้างสูง บริการยังต้องปรับอีก (อันนี้ความเห็นส่วนตัว ใครไปแล้วชอบก็ถือถูกจริต ใครยังไม่เคยไปแนะนำให้ลองและตัดสินเอง)